4. februar var det ti år siden den sosiale nettjenesten Facebook ble grunnlagt av den da 19 år gamle amerikaneren Mark Zuckerberg. I dag er Facebook det mest brukte nettsamfunnet på internett og har over 1 milliard brukere. I Norge er det cirka 3 millioner kontoer. Etter at folk er døde, blir Facebook-profilene fortsatt liggende på nett.
Huffington Post anslo sommeren 2012 at rundt 30 millioner profiler tilhører døde brukere.
Hvis sidene ikke blir gjort om til minnesider, betyr dette at FB-venner fortsatt kan få bursdagspåminnelser og andre tegn og tagger som tyder på at Facebook-kontoen til den døde fortsatt er aktiv.
Nettsamfunnet Facebook tilbyr to ordninger dersom etterlatte vil endre på dette:
En minneprofil innebærer at profilen blir stående, men all kontaktinformasjon blir tatt bort. For å gjøre profilen om til en minneside, må de nærmeste fylle ut et skjema som bekrefter at personen er død. Skjemaet finnes på Facebooks hjelpesenter og sendes direkte inn etter det er fylt ut.
Når kontoen blir omgjort til en minneprofil, er det ingen som har tilgang til eller kan endre kontoen.
- Facebook endrer profilen til den avdøde slik at det ikke sendes ut påminnelse om bursdag og det kan ikke legges til nye venner. Eksisterende venner har fortsatt tilgang til bilder og annen informasjon og de kan fortsatt skrive på veggen til den som har gått bort, forteller Tessem.